

MADONAS NOVADA PAŠVALDĪBA

**MADONAS VALSTS ĢIMNĀZIJA**

Reģistrācijas Nr. 40900005151, Skolas iela 10, Madona, Madonas novads, LV- 4801

 Tālrunis 64807648, elektroniskais pasts: madonasgimnazija@madona.edu.lv

APSTIPRINĀTS

ar Madonas Valsts ģimnāzijas direktores

10.09.2024. rīkojumu Nr. 34-v

**Izglītojamo mācību sasniegumu vērtēšanas kārtība**

 Izdoti saskaņā ar Vispārējās izglītības likuma 10. panta trešās daļas 2. punktu, Ministru kabineta 27.11.2018. noteikumu Nr. 747 „Noteikumi par valsts pamatizglītības standartu un pamatizglītības programmu paraugiem″ 15. punktu un 11. pielikuma 19. punktu, Ministru kabineta 3.09.2019. noteikumu Nr. 416 „Noteikumi par valsts vispārējās vidējās izglītības standartu un vispārējās vidējās izglītības programmu paraugiem″ 20. punktu un 11. pielikuma 16. punktu, Madonas Valsts ģimnāzijas nolikuma 23. punktu.

10.09.2024.

**I. Vispārīgie jautājumi**

1. Izglītojamo mācību sasniegumu vērtēšanas kārtība (turpmāk – vērtēšanas kārtība) Madonas Valsts ģimnāzijā (turpmāk – ģimnāzijā) nosaka, kā tiek īstenota summatīvā, diagnosticējošā un formatīvā vērtēšana un ģimnāzijas dokumentos atspoguļoti izglītojamo mācīšanās rezultāti.
2. Vērtēšanas kārtība nosaka vienotus izglītojamo mācīšanās vērtēšanas pamatprincipus ģimnāzijā un veicina izglītojamo un pedagogu izpratni par tiem.
3. Ar vērtēšanas kārtību klašu audzinātāji iepazīstina izglītojamos katra mācību gada sākumā. Izglītojamais ar parakstu apliecina, ka ir iepazinies ar vērtēšanas kārtību. Mācību priekšmetu skolotāji precizē vērtēšanas nosacījumus savā mācību priekšmetā.
4. Ģimnāzija nepilngadīgā izglītojamā likumiskos pārstāvjus (turpmāk – vecākus) ar vērtēšanas kārtību iepazīstina katra mācību gada sākumā vecāku sapulcē. Vērtēšanas kārtība pieejama arī ģimnāzijas tīmekļa vietnē [www.madvg.lv](http://www.madvg.lv).

**II. Mācību snieguma vērtēšanas plānošana**

1. Ģimnāzija plāno un īsteno valsts pamatizglītības un valsts vispārējās vidējās izglītības standartā noteiktos mācību snieguma vērtēšanas veidus:

5.1. formatīvā vērtēšana, kas ir ikdienas mācību procesa sastāvdaļa un nodrošina izglītojamajam un pedagogam atgriezenisko saiti par izglītojamā tā brīža sniegumu pret plānotajiem sasniedzamajiem rezultātiem;

5.2. diagnosticējošā vērtēšana (galvenokārt 7. un 10. klasē), lai noteiktu izglītojamā mācīšanās vajadzības un sniegtu viņam papildu atbalstu, plānotu un uzlabotu turpmāko mācīšanās procesu;

5.3. summatīvā vērtēšana, ko organizē mācīšanās posma nobeigumā (piemēram, temata, mācību gada, izglītības pakāpes noslēgumā), lai novērtētu un dokumentētu izglītojamā mācīšanās rezultātu.

6. Pedagogi, sadarbojoties mācību priekšmetu vai mācību jomas sadarbības grupās, mācību semestra sākumā izstrādā temata nobeiguma pārbaudes darbu (turpmāk tekstā – “temata nobeiguma darbs”) plānu mācību gadam, atbilstoši mācību priekšmeta satura specifikai, fiksējot to kopējā ģimnāzijas pārbaudes darbu grafikā. Temata nobeiguma darbam ir summatīvais vērtējums.

1. Katra mācību semestra sākumā mācību priekšmeta pedagogs iepazīstina izglītojamos ar attiecīgā mācību priekšmeta vērtēšanas plānu, kas ietver temata nobeiguma darbu skaitu, katram darbam piešķirto svaru un mācību gada un mācību priekšmeta vērtējumu iegūšanas nosacījumus.
2. Summatīvo vērtējumu skaits mācību priekšmetā ir ne mazāks kā tematu skaits.
3. Izglītojamajam dienā tiek plānoti ne vairāk kā divi temata nobeiguma darbi. Darbu norises laiku pedagogs fiksē Skolvadības sistēmas E-klase pārbaudes darbu plānotājā ne vēlāk kā 2 nedēļas pirms pārbaudes darba norises, koriģē (ja nepieciešams) ne vēlāk kā nedēļu pirms darba norises (izņēmuma, neparedzētu apstākļu gadījumos- ne vēlāk kā 3 dienas pirms darba norises), informējot par to izglītojamos.
4. Pirms katra temata nobeiguma darba mācību priekšmeta pedagogs informē izglītojamo par plānoto sasniedzamo rezultātu un vērtēšanas kritērijiem.
5. Atsevišķos gadījumos (uzrādot ārsta- speciālista vai psihologa atzinumu) mācību priekšmeta pedagogs pielāgo mācību snieguma vērtēšanu izglītojamo dažādajām mācīšanās vajadzībām.

**III. Mācību snieguma vērtēšanas organizēšana un vērtējumu atspoguļošana**

1. Vērtējums atspoguļo izglītojamā sniegumu vērtēšanas brīdī attiecībā pret konkrētiem sasniedzamajiem rezultātiem (zināšanas, izpratne, prasmes mācību jomā, caurviju prasmes), ikviena izglītojamā sniegumam piemērojot līdzvērtīgus nosacījumus un vienādus kritērijus.
2. Formatīvie vērtējumi par būtiskiem sasniedzamajiem rezultātiem katra temata ietvaros tiek fiksēti Skolvadības sistēmā E-klase. Tos pedagogi izmanto, plānojot mācīšanu, savukārt izglītojamie, plānojot savu mācīšanos. Formatīvie vērtējumi neietekmē galīgo vērtējumu.
3. Izglītojamo saņemtos formatīvos vērtējumus atspoguļo procentos (%) vai ar ierakstu “i/ni (ieskaitīts/neieskaitīts)”*.*
4. Minimālais formatīvo vērtējumu skaits mācību priekšmetā (izteikts procentos), kurš tiek dokumentēts Skolvadības sistēmā E-klase:

|  |  |  |  |  |  |  |  |
| --- | --- | --- | --- | --- | --- | --- | --- |
| Stundu skaits nedēļā | 1 | 2 | 3 | 4 | 5 | 6 | 7 |
| Vērtējumu skaits mēnesī | 1 | 1 | 1-2 | 1-2 | 2 | 2-3 | 2-3 |

1. Pedagoga noteiktie temata nobeiguma darbi ir obligāti. Ja izglītojamais nepiedalās temata nobeiguma darbā, pedagogs E-klasē fiksē gan stundas kavējumu („n”), gan obligāti veicamā temata nobeiguma darba neizpildi („nv”).
2. Pedagogs var izmantot iegūtos mācīšanās pierādījumus un atbrīvot izglītojamo no temata nobeiguma darba vai darba daļas izpildes sakarā ar viņa piedalīšanos mācību pasākumos, kas saistīti ar konkrēto mācību priekšmetu un atspoguļo pierādījumus par mācību priekšmetā paredzēto sasniedzamo rezultātu apguvi.
3. Summatīvajā vērtēšanā vērtējumu izsaka ballēs (10 – "izcili", 9 – "teicami", 8 – "ļoti labi", 7 – "labi", 6 – "gandrīz labi", 5 – "viduvēji", 4 – "gandrīz viduvēji", 3 – "vāji", 2 – "ļoti vāji", 1 – "ļoti, ļoti vāji"), izmantojot vienotu noteikto proporciju starp procentos izteikto darba izpildes līmeni un vērtējumu ballēs:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Balles | 1 | 2 | 3 | 4 | 5 | 6 | 7 | 8 | 9 | 10 |
| Apguves procenti | 1-10 | 11-20 | 21-34 | 35-40 | 41-55 | 56-66 | 67-76 | 77-86 | 87-95 | 96-100 |

1. Pedagogs jebkurā temata nobeiguma vērtēšanas darbā nodrošina izglītojamajam iespēju demonstrēt sniegumu atbilstoši jebkuram vērtējumam 10 ballu skalā .
2. Apzīmējumu „nv” (nav vērtējuma) mācību snieguma vērtēšanā pedagogs lieto, ja izglītojamais:

20.1. nav piedalījies mācību stundā, kurā tika kārtots pedagoga noteiktais obligātais temata nobeiguma darbs, kurš bija jāizpilda (apzīmējums – “n/nv”);

20.2. noteiktajā laikā nav iesniedzis temata nobeiguma darbu;

20.3. temata nobeiguma darbu nav veicis patstāvīgi, piemēram, ir iesniedzis cita autora darbu vai tā daļu (plaģiātu);

20.4. temata nobeiguma darbā ir izmantojis cilvēka cieņu aizskarošu saturu vai izteikumus.

1. Ja izglītojamais temata nobeiguma darbā nav ieguvis vērtējumu attaisnojošu iemeslu dēļ, pedagogs nosaka darba veikšanas termiņu divu nedēļu laikā kopš temata nobeiguma darba norises vai izglītojamā atgriešanās skolā.
2. Ja temata nobeiguma darbs kārtots negodīgi un nav saņemts vērtējums, pedagogs E-klasē fiksē temata nobeiguma darba neizpildi ar ierakstu “nv”, un izglītojamais pilda kombinēto pārbaudes darbu mācību gada noslēgumā.
3. Ja izglītojamajam tiek dota iespēja divu nedēļu laikā kopš atgriešanās skolā pildīt kavēto temata nobeiguma darbu, bet izglītojamais to neizmanto, tad saglabājas ieraksts “nv” un mācību gada beigās jāpilda kombinētais pārbaudes darbs.
4. Ja izglītojamais attaisnojošu iemeslu dēļ ir kavējis vairākus temata nobeiguma pārbaudes darbus priekšmetā, pedagogs, saskaņojot ar ģimnāzijas vadību, var veidot kombinētu pārbaudes darbu par vairākiem tematiem, pielāgojot šī darba svaru mācību priekšmetā un nosakot tā izpildes termiņu.
5. Ja līdz mācību gada noslēgumam nav iegūts vērtējums kādā no mācību priekšmeta temata nobeiguma darbiem, izglītojamais nesaņem vērtējumu gadā vai galīgo vērtējumu mācību priekšmetā. Lai saņemtu galīgo vērtējumu, tiek piemērots noslēguma pārbaudes darbs papildtermiņā par visu mācību gada vielu attiecīgajā mācību priekšmetā.
6. Ja izglītojamais nav apmierināts ar kārtējo summatīvo vērtējumu, tā labošanas iespējas atsevišķam darbam netiek dotas.
7. Pedagogi papildus mācību snieguma vērtēšanai mācību priekšmetā pēc vajadzības var vērtēt izglītojamā mācīšanās ieradumus un attieksmi (piem. mācību priekšmetā Sports un veselība, vizuālā māksla, dizains un tehnoloģijas u.c.), fiksējot ierakstus E-klasē. Šie vērtējumi neietekmē mācību snieguma galīgo vērtējumu.

**IV. Mācību snieguma vērtējumu paziņošana**

1. Ierakstus par mācību stundu un mājas darbu Skolvadības sistēmā E-klase pedagogi veic par katru dienu līdz plkst. 17.00, izglītojamo saņemtos formatīvos vērtējumus fiksē ne vēlāk kā 3- 5 (triju līdz piecu) darba dienu laikā, bet summatīvos vērtējumus – ne vēlāk kā 7- 10 (septiņas līdz desmit, atkarībā no darba apjoma) darba dienas pēc temata nobeiguma darba iesniegšanas.
2. Mācību priekšmeta temata nobeiguma darbi tiek analizēti un saglabāti pie pedagoga līdz mācību gada beigām. Pēc pilngadīga izglītojamā vai vecāka lūguma pedagogs savā klātbūtnē nodrošina viņam iespēju iepazīties ar attiecīgā izglītojamā veikto temata nobeiguma darbu.
3. Mācību priekšmetā pēc vajadzības izliek I semestra starpvērtējumu, gadā izglītojamais saņem vērtējumu ballēs, noapaļojot ar uzviju, sākot ar X,65.
4. Gada vērtējumu izliek, ņemot vērā visus summatīvos vērtējumus mācību gada laikā attiecīgajā mācību priekšmetā.
5. Kursa noslēguma vērtējumu 10.-12. klasēs izliek, ņemot vērā visus summatīvos vērtējumus šī kursa laikā (arī tad, ja kurss ilgst 2 vai 3 gadus).

**V. Mācību snieguma vērtējumu pārskatīšana**

1. Ja radušās nesaskaņas par izglītojamā vērtējumu mācību priekšmetā temata noslēgumā, pēc vecāku vai pilngadīga izglītojamā rakstiska pieprasījuma ģimnāzijas direktors pieņem lēmumu par vērtējuma apstiprināšanu vai pārskatīšanu.
2. Ja mācību gada noslēgumā izglītojamais vēlas uzlabot gada vērtējumu, kurš ir pietiekams (≥4 ballēm), izglītojamais līdz 15. maijam iesniedz direktores vietniecei izglītības jomā iesniegumu par gada vērtējuma uzlabošanu. Pedagogs piedāvā kombinētu pārbaudes darbu, kas ietver būtiskāko mācību gada sasniedzamo rezultātu pārbaudi mācību priekšmetā. Šajā darbā iegūtā vērtējuma svars ir 70 % pret iepriekš iegūto vērtējumu gadā.
3. Gadījumos, kad izglītojamais kombinētajā pārbaudes darbā ir ieguvis zemāku vērtējumu, tiek atstāts iepriekš saņemtais mācību gada vērtējums.
4. Ja gadā nav vērtējuma mācību priekšmetā (ieraksts “nv”), izglītojamais pilda kombinēto pārbaudes darbu, tā vērtējums ir galīgais vērtējums mācību priekšmetā.
5. Ja kādā mācību priekšmetā gada vērtējums ir nepietiekams, Pedagoģiskā padome lemj par papildu mācību laika noteikšanu attiecīgā mācību priekšmeta apguvei un kombinētā pārbaudes darba izpildi.

**VI. Noslēguma jautājumi**

1. Atzīt par spēku zaudējušu Madonas Valsts ģimnāzijas mācību sasniegumu vērtēšanas kārtību no 10.09.2020.
2. Vērtēšanas kārtība stājas spēkā 2024. gada 10. septembrī.
3. Grozījumus vērtēšanas kārtībā izdara, pamatojoties uz izmaiņām normatīvajos aktos vai ģimnāzijas pedagoģiskās padomes lēmumu.

Direktore Vanda Maderniece